Document ID: 32009R0318

РЕГЛАМЕНТ (ЕО) № 318/2009 НА КОМИСИЯТА
от 17 април 2009 година
за изменение на Регламент (ЕО) № 1914/2006 за определяне на подробни правила за прилагане на Регламент (ЕО) № 1405/2006 на Съвета за приемане на специфични мерки в областта на земеделието по отношение на малките острови в Егейско море
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1405/2006 на Съвета от 18 септември 2006 г. относно приемането на специфични мерки в областта на земеделието по отношение на малките острови в Егейско море и за изменение на Регламент (ЕО) № 1782/2003 (1), и по-специално член 14 от него,
като има предвид, че:
(1)
С оглед на опита, придобит от прилагането на член 34 от Регламент (ЕО) № 1914/2006 на Комисията (2), следва да бъдат уточнени предвидените в посочения член процедури за изменение на програмата. Крайната дата за подаване на годишните искания за изменение на програмата следва да бъде изтеглена напред с цел да се избегне приемането със закъснение на решенията за одобрение. Поради бюджетните правила е необходимо одобрените изменения да се въвеждат от 1 януари на годината след подаване на искането за изменение. Освен това е необходимо допълнително уточняване на някои правила за незначителни изменения, които следва да бъдат съобщавани на Комисията само за информация.
(2)
Поради това Регламент (ЕО) № 1914/2006 следва да бъде съответно изменен.
(3)
Мерките, предвидени в настоящия регламент, са в съответствие със становището на Управителния комитет по преките плащания,
ПРИЕ НАСТОЯЩИЯ РЕГЛАМЕНТ:
Член 1
Член 34 от Регламент (ЕО) № 1914/2006 се заменя със следния текст:
„Член 34
Изменения в програмата
1. Измененията в програмата, одобрена по силата на член 13, параграф 2 от Регламент (ЕО) № 1405/2006, се предоставят на Комисията за одобрение и надлежно се обосновават, като се посочва по-специално следното:
a)
причините и всички трудности по прилагането, оправдаващи изменението в програмата;
б)
очакваните ефекти от изменението;
в)
последиците по отношение на финансирането и контрола на задълженията.
Освен в случаите на непреодолима сила или извънредни обстоятелства, Гърция представя исканията за изменение в програмата не повече от веднъж за календарна година и за програма. Тези искания за изменение трябва да се получават от Комисията най-късно на 1 август всяка година.
Ако Комисията няма възражения, Гърция прилага тези изменения от 1 януари на годината след подаване на искането за изменение.
Такива изменения могат да влязат в сила по-рано, ако Комисията потвърди писмено на Гърция преди датата, посочена в третата алинея, че съобщеното изменение е в съответствие със законодателството на Общността.
Ако съобщеното изменение не е в съответствие със законодателството на Общността, Комисията уведомява Гърция за това и изменението не се прилага, докато Комисията не получи изменение, което може да бъде обявено за съответстващо на законодателството.
2. Чрез дерогация от параграф 1 Комисията оценява предложенията на Гърция и решава дали да ги одобри в срок до четири месеца от тяхното представяне в съответствие с процедурата, посочена в член 13, параграф 2 от Регламент (ЕО) № 1405/2006, по отношение на следните изменения:
a)
въвеждане на нови мерки, действия, продукти или схеми за помощ в програмата; и
б)
увеличаване на вече одобрения единичен размер на помощта за всяка съществуваща мярка, действие, продукт или схема за помощ с повече от 50 % от размера, който е бил в сила към момента на представяне на искането за изменение.
Така одобрените изменения се прилагат от 1 януари на годината, следваща годината, в която са били съобщени.
3. На Гърция се разрешава да направи следните изменения, без да прибягва до установената в параграф 1 процедура, при условие че Комисията е уведомена за тези изменения:
a)
по отношение на прогнозните баланси на снабдяване, промените в количествата на продуктите, обхванати от режима на снабдяване, и съответно общата сума на отпуснатата помощ за всяка продуктова линия;
б)
по отношение на помощта за местно производство, измененията с не повече от 20 % на финансовото разпределение за всяка мярка; и
в)
измененията след изменение на кодове и описания, установени в Регламент (ЕИО) № 2658/87 на Съвета (3), използвани за идентифициране на продукти, които са обект на помощ, доколкото тези изменения не водят до промяна на самите продукти.
Посочените в първата алинея изменения не се прилагат преди датата на получаването им от Комисията. Те трябва да бъдат надлежно изяснени и обосновани и се приемат само веднъж годишно, освен в случаите на:
а)
непреодолима сила или извънредни обстоятелства;
б)
промяна на количествата на продуктите, обхванати от режима на снабдяване;
в)
промяна на статистическата номенклатура и на кодовете в Общата митническа тарифа, както е предвидено в Регламент (ЕИО) № 2658/87;
г)
бюджетни прехвърляния в рамките на мерките за подпомагане на производството. Посочените изменения обаче трябва да бъдат съобщени не по-късно от 30 април на годината, следваща календарната година, за която се отнася изменението на финансовото разпределение.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 април 2009 година.

Labels: 19
3
6
18
15